Аԥсны амшцәгьақәа раан аԥхасҭа зауз ауааԥсыра реиҳараҩык ашәарацҵақәа рыҭоуп
18:00 06.06.2022 (ирҿыцуп: 19:15 06.06.2022)
© SputnikПоследствия стихии в Сухуме
© Sputnik
Анапхгара рыхәшьарала, аԥхынра 2021 шықәсазы иҟаз амшцәгьақәа ирыхҟьаны ауааԥсыра рынхарҭақәа 93, 6 миллион мааҭ рыхә аԥхасҭа роуит.
АҞӘА, рашәара 6 – Sputnik. Аԥсны 2021 шықәсазы амшцәгьақәа раан аԥхасҭа зауз ауааԥсыра 99% ашәарацҵақәа рыҭоуп, абри атәы Sputnik иазеиҭеиҳәеит Аԥсны аԥыза-министр ихаҭыԥуаҩ, афинансқәа рминистр Владимир Делба.
"Аԥхасҭа зауз аматериалтә цхыраара рыҭан ареспубликатә биуџьет аҟынтә".
"Атәыла ахада иусԥҟа анагӡаразы Аԥсны аԥыза-министр хәҭа-хәҭала ацхыраара аҟаҵаразы аамҭеихшара шьақәирӷәӷәеит. Аҵыхәтәантәи, ихыркәшахо ахәҭа азгәаҭоуп лаҵара 1 ҳазҭоу ашықәс азы. Иахьатәи аамҭазы 652-ҩык 92, 2 миллион мааҭ рыхә ацхыраара рыҭоуп. Ашәарацҵақәа рыҭара аамҭеихшара иаԥнагоит уҳәар ҟалоит", - иҳәеит иара.
Делба инаҵшьны иазгәеиҭеит, аҵыхәтәанынӡа ацхыраара шрыҭоу Гәдоуҭа, Аҟәа, Гәылрыԥшьи Очамчыреи рраионқәа руааԥсыра.
Аҟәа инхо, ацхыраара зыхәҭоу 266-ҩык рҟынтәи иахәҭаз ашәҟәқәа аарымгеит 12-ҩык. Аинформациа шааилак дара аматериалтә цхыраара рзхыԥхьаӡалахоит.
"Аҭагылазаашьа чыдақәеи амшцәгьақәеи рхҟьаԥҟьақәа аԥыхразы аҳәынҭқарратә комиссиа иҟанаҵаз алкаала ауааԥсыра рыцхырааразы иаҭахәуп 284,8 миллион мааҭ. Арҽеиратә-шьақәыргыларатә усурақәа ирзырхахоит 175,6 миллион мааҭ, аматериалтә цхырааразы- 109,2 миллион мааҭ", - иҳәеит аԥыза министр ихаҭыԥуаҩ.
2021 шықәса аԥхынразы Аԥсны амшцәгьақәа аҭыԥ рыман - лаҵарамза анҵәамҭазы, иара убас нанҳәамзазы.